澳門熄燈無得玩 資深馬主回流周三補數
2024年04月01日 12:44
東網電視
更多新聞短片
「駿皇星」馬主譚少強伉儷,周三晚大有機會凱旋門見。
澳門賽馬業上周末熄燈,自然吸引唔少香港馬圈人士特登去打卡,對於一班喺澳門養馬嘅一班馬主,難免有啲感慨,正如香港以「駿皇」系養馬嘅譚少強,可以講係澳門資深馬主,所養「浩勝」系亦曾有過一番功業,上周末出任壓軸賽事監場董事,可惜未能喺當日贏馬,劃上完美句號。
譚少強表示於澳門養馬樂趣,主要係與馬房上下零隔膜,多了一份人情味,而且與唔少港澳兩地馬主,建立深厚友誼,眼見末代當事人嘅處理不善,索性交還專營權,憤慨之餘難免有啲可惜,依家仲要為撤走旗下馬匹,繼續以馬主群組代表身分,向澳門賽馬會追討賠償。
依家少咗澳門養馬,譚少強除咗澳洲養馬之外,主力就要回流返嚟香港,今季先後有自己名下「駿皇金」,同埋未命名J411,分別以PP同PPG身分運港服役,不過落地無耐,恐怕贏馬仲要等一段時間,不過星期三晚,佢就有隻現成舊馬「駿皇星」,隨時可以為佢帶來拉頭馬機會。
以「駿皇星」季初跑泥地1200米,曾經贏過「快錢」同「佳尊三」,賽績相當硬淨,雖然老馬加分之後表現麻麻,不過經過連敗後重新調整,今次再戰強項,抽到好檔兼用放頭之鬼希威森,把握有利形勢,相信幕後都唔想錯過呢場黃金機會。